Rowers het man van bank agtervolg voor Sandton-skietery‘n 37-jarige man is by ‘n verkeerslig in Bowlinglaan in Sandton doodgeskiet Foto: ER24 Vier rowers het ŉ man Dinsdag van ŉ bank agtervolg voordat hulle hom by ŉ verkeerslig in Sandton doodgeskiet het. Maroela Media het vroeër berig paramedici is omstreeks 12:15 na die toneel in Bowlinglaan ontbied waar hulle ŉ voertuig langs die pad aangetref het. Hy het verskeie skietwonde opgedoen en het reeds aan sy wonde beswyk. Kapt. Allie Kodisang, woordvoerder van die polisie, het aan Maroela Media gesê die 37-jarige man van Sandton, wat by ŉ konsultasiemaatskappy gewerk het, het ŉ groot bedrag kontant by ŉ kitsbank onttrek en vier persone het hom daarna in ŉ silwerkleurige Audi agtervolg. “Die man het by ŉ verkeerslig in Bowlinglaan stilgehou en drie van die persone het hom genader. Twee persone was by die bestuurder se venster en een by die passasiersvenster. Die vierde persoon het in die wegkommotor gewag,” het hy verduidelik. “Die persone wou vermoedelik die man se deur oopmaak, maar hy het geweier en hulle het hom geskiet. Hy het onder andere ŉ skietwond in die kop opgedoen.” Die man kon van die toneel wegry, maar het kort daarna beheer verloor oor die motor en teen ŉ verkeerslig vasgery. “Die motor het daar tot stilstand gekom.” Volgens Kodisang is niks uit die man se motor gesteel nie. Hy kon nie die bedrag kontant bevestig wat die man onttrek het nie. “Die rowers het van die toneel weggevlug.” Die man se naam is nog nie bekend gemaak nie. Hy laat ŉ vrou en twee kinders agter. Niemand is nog in verband met die voorval in hegtenis geneem nie.